Olie huiwer steeds rondom sy laagste vlak in jaar | Netwerk24
11 Februarie 2020 13:30
Oliepryse het Dinsdag gestyg maar steeds rondom die laagste vlak in meer as 'n jaar gehuiwer weens die gebrek aan vraag van China af.
Die koronavirus veroorsaak nou 'n ander probleem vir oliehandelaars en dit is dat hulle plek moet soek om ruolie te stoor weens die ooraanbod van voorraad en die gebrek aan vraag van China af. Foto: BLOOMBERG
Die Brent-ruolieprys het Maandagaand 1,1% laer op $53,78 gesluit, volgens Iress. Dit was die laagste vlak in meer as 'n jaar.
"Die prys van ruolie bly onder druk weens die kommer oor die vraag na olie weens die impak van die koronavirus," sê Vandana Hari, stigter van Vanda Insights, aan Bloomberg.
"Die prys gaan waarskynlik laer neig in ooreenstemming met die verdere verspreiding van die koronavirus."
Dinsdagoggend het die prys van West Texas-ruolie vir lewering in Maart en Brent-ruolie vir lewering in April weer met meer as 1% gestyg.
China is die wêreld se grootste invoerder van olie en die koronavirus het 'n impak op die vraag vanuit dié land.
"Daar is steeds druk op die oliemark weens die koronavirus-gesondheidskrisis wat China se vervoer- en vervaardigingsektore feitlik tot 'n stilstand gebring het," sê ontleders van Eurasia Group Maandag in 'n verklaring.
Die invoer van ruolie en aardgas deur China het reeds geval, berig Reuters.
Oliehandelaars soek nou na plekke om ruolie op see te stoor weens die ooraanbod van voorraad.
Invoerders in China sukkel ook om hul opgegaarde voorraad te hanteer.
Die weifeling deur Opul oor hoe om die situasie in die oliemark te hanteer, het ook gelei tot 'n situasie waar nabye termynpryse teen 'n diskonto begin verhandel van termynkontrakte wat 'n latere leweringstyd het.
Vitol, Royal Dutch Shell en Litasco is van die maatskappye wat reusetenkskepe huur om olie te stoor nadat die skerp val in die vraag van China versoeke om die lewering van olie uit te stel, laat toeneem, het bronne met kennis van die situasie, aan Bloomberg gesê. – Bloomberg, Reuters, bygewerk